Szentgyörgyvári vár-Békavár:
[image: ]Szentgyörgyvár vára a 15. században már állt a Zala folyó partján. Első említésével 1444-ben találkozunk. Ekkor építette aPécz nemzetségből származó Marczali család a „Békavár” néven emlegetett erődítményt, mely 1600-tól védte a Zala folyó stratégiailag fontos mándi átkelőhelyét. A falu és a vár tulajdonosa 1479-től a Báthory, aztán Nádasdy, majd a Széchenyi család lett.A vár falai fából készültek.
A megmaradt kiemelkedő rész 50-60 m átmérőjű. Ezen kívül helyezkedett el a 10-12 m széles vizes árok. A törökkori Szentgyörgy falu maradványai is a vár körül találhatóak.
Mind a Marczaliaknak, mind később a Báthoryaknak Zala megyében Szentgyörgyvár volt az egyetlen erődítményük. A török támadások idején bizonyosan súlyos csapást szenvedett Szentgyörgyvár környéke is, ostromra azonban nem került sor. Sosem került török kézre. Ma már csak az egykori várdomb látható a falu határában.
[image: ]A XVII. század végére, a török veszély elmúltával megszűnt a vár védelmi funkciója is. 
Valószínűleg I. Lipót 1702-es rendeletére lerombolták. A XVIII. század végére már a romjai is eltűntek és már az írások sem említik.




Szent György templom:
[image: ]A Szent György templom 18. században épült. 
[image: ]Főút mellett, szabadon álló, keletelt, egyhajós, félköríves szentélyzáródású, Ny-i homlokzati tornyos templom, a hajó és a szentély felett kontyolt nyeregtetővel, a szentély D-i oldalához csatlakozó sekrestyével. Csehsüveg boltozatos hajó és szentély, negyedgömb boltozatú szentélyfej, a hajó bejárati oldalán karzat. Berendezése jellemzően 19. század elejéről származik. A templomot Padányi Bíró Márton veszprémi püspök építtette 1755-1757 között és helyreállíttatta a plébánia házat is.
1800-1802 között a templomot felújították. Részben átalakították eklektikus stílusban. Műemléki védelem alatt áll.
A középkori Szentgyörgy település templomos falu volt, amelynek védőszentje az akkor népszerű Szent György lett. Szűz Mária és Szent Márton mellett Szent Györgyöt választotta segítőül Szent István király.
[image: ][image: ]A faluban, határában és szőlőhegyén az útszéli kereszteknek ma is gondját viselik. A barokk Szentháromság szobor és a templom a faluban központi helyen található. A temető régi keresztjeit, sírköveit a szentgyörgyváriak a temetőkápolna mögött gyűjtik és őrzik meg.





[image: ]Pásztorbot:
A 19. század elején a Mánd határában levő 110 holdas rétre legeltetésre még a Vas és Sopron megyei Széchényi-uradalmak csordáit is hajtották telelni. Elsősorban a marhacsorda és a birkanyáj volt jelentős, majd a 19-20. század fordulóján a ló és a sertéstartás is kiemelkedett.  
A falu életéhez hozzátartozott a pásztor is.  Az uradalomnak, a falunak is  külön pásztora volt.  Az Oltayak gulyása volt Perczel János (1888-1978), Zala megye híres faragópásztora, aki 1974-ben megkapta a Népművészet Mestere címet.  Perczel János korai korszakához tartoznak a szentgyörgyvári évek (1912-1913).
[image: ]Horváth József a falu pásztora volt 1912-14-ig. Faragásait – különleges, szarugyűrűkből álló ill. kígyós botjait a Balatoni Múzeum néprajzi gyűjteménye őrzi.
[image: ]
[image: ]Széchenyi Pince:
A falu közepén álló Széchenyi Pince Bor és Rendezvényház utcafronti épülete mögött óriási pincehúzódik a domb gyomrában. Ez volt az uradalom borászatának központja.A Széchenyi pince ma is fogad vendégeket. A hordókat elválasztó mellvédeket faragott szobor fejek díszítik. 
[image: ]A régi pinceág kiváló klímájú, a párásodásból látható például az eső közeledte. Itt végezik a hordós érleléseket, s a csoportosan érkező vendégek fogadása is itt zajlik.
Egy üveg elejű vakablaknál a penésszel és párával belepett üveg mögött egy 1853-ban palackozott tokaji aszú lapul. Az éttermi épület valóságos néprajzi gyűjtemény. A falakon, tálasokon sorakozik a sok régi tányér korsó, s egyéb használati tárgy. Az asztalok régi hordók homlok lapjai, fenekei, s olyan ritkaság is látható mint a venyigéből font prés, vagy Sobri Jóska dunántúli betyárvezér  mázas kerámia lapokon elmesélt élettörténete.
[image: ]A mára csaknem 300 éves pince nevét, a falut és a pincét 250 éven át birtokló, Széchenyi családról kapta. A tulajdonos család kiváló mecénásokat, és államférfiakat adott a nemzetnek: gróf Széchenyi Ferenc, valamint fia, gróf Széchenyi István személyében.
A  pince 44 méter hosszú.
A Széchenyi Pince a közelmúltban kapott új, téglából épült bejáratot. Az előtte álló épületet lebontották és a helyére új, barokk jegyeket hordozó házat építettek.


[image: ]Szentgyörgyvári lipicai ménes: 
A lipicai története 1580-ban kezdődött, amikor I. Ferdinánd német-római császár magyar és cseh király fia, II. Károly főherceg az 1572-ben alakult bécsi spanyol lovasiskola számára egy tenyésztő telepet alapított – a császársághoz tartozó Trieszt közelében, a Karszt-fennsíkon fekvő Lipiken (olaszul Lipizza) a mai szlovéniai Lipicán. A tenyésztő telep genetikai alapját az ott található és a középkorban nagyra becsült, de kissé nehéz testű és Spanyolországból importált lovak és a szintén helyi, kemény természetű hegyi lovak adták.[1] A császári udvar számára kívántak itt kiváló, szilárd szervezetű, a pompát, a gazdagságot minden jellegében mutató lovat kitenyészteni. A fajta ősei között vannak kemény természetű hegyi lovak és spanyol–nápolyi mének is. A kezdeteknél használt mének közül nyolc ma is létező genetikai vonalat alapított, s a tenyésztés ezekre épül.
[image: ]A lipicai valódi nemzetközi fajta, az egész világon elterjedt. 400 éve fajtatisztán tenyésztik, az 1800-as évek elején alkalmazott egyetlen arab cseppvérkeresztezéstől eltekintve idegen fajtát soha nem alkalmaztak tenyésztése során. A magyarországi állomány kiemelkedő genetikai értékével tűnik ki. Tenyésztőszervezete a Magyar Lipicai Lótenyésztők Országos Egyesülete.
Szentgyörgyváron is megcsodálhatjuk e nemes állatokat.
[image: ]A valamikori Széchenyi birtokon található. A lovak a Zala patak partján, festői környezetben nevelkednekA fogathajtó sportnak tenyésztett lovakat, sokan már csikókorban megvásárolják. Hároméves korban elkezdik a képzést, majd versenyeken indítják a lipicaiakat .
Már hosszú ideje hagyománnyá vált a Lovas Napok megrerndezése.
Több versenyszám is megrendezésre kerül évről évre, melyeken megyei és országos bajnok fogatok is rajthoz álltak. A kombinált akadályhajtás mellett országos pontgyűjtő futamnak is helyet ad a rendezvény. A Lovas Napok célja a megyei fogathajtás erősítése.
Zalaköszvényesi patak-védett hóvirág:
[image: ][image: ]A Köszvényes-patak a 282 méter magas Kálmán-hegy nemesbüki oldalában ered, és útját déli-délnyugati irányban folytatva keresztülfolyik a falun. A település szívében ível át rajta az 1860-ban épített és legutoljára 2010-ben felújított kétlyukú kőhíd, a Határ-híd. A házakat elhagyva a patak két halastavat táplál, majd először éri el Szentgyörgyvár közigazgatási területét, először Nemesbük, majd utána Felsőpáhok közigazgatási határával közös szakaszon. A valószínűsíthető névadó Zalaköszvényes (1909. április 1-ig Köszvényes), amely ma már Felsőpáhok falurésze, házait keletről kerüli meg, majd délnyugati irányban tovább folyva Szentgyörgyvár közigazgatási területén, a község lakott részétől északra éri el a Zala folyót. A patak partján minden tavasszal szemet gyönyörködtető -  fehéren tündöklő - hóvirágmező terül el.
A hóvirág a tavasz első hírnöke. Az Amarilliszfélék talán legismertebb növénynemzetsége. Mintegy 75 faja és fajtája ismert és mind fehér színű. Nálunk a kikeleti hóvirág őshonos. A kikeleti hóvirággal hazánkban februártól áprilisig találkozhatunk az üde és nedves lomboserdőkben, középhegységi gyertyános-tölgyesekben, bükkösökben, patak- és folyómenti ligeterdőkben. Így a Zalaköszvényesi-patak partján is.
A hóvirág 2005 óta védett növény uniós jogszabályváltozásoknak köszönhetően.


Szőlőhegy- Szőlőhegyi értékek:
Szentgyörgyvár gazdasági életében ma is fontos szerepet játszik a szőlőhegy. 1769-ben, amikor a szőlőbirtokos jobbágyokat megkérdezték: „mikor plántáltatott be a szőlőhegy, 1715 előtt vagy után?", egységesen úgy vallották, jóval 1715 előtt. A 17. század végétől kezdve egyre nagyobb területet elfoglalva terjeszkedtek a szőlőskertek. A falubeliek összeírásaiból ismert családok közül sokan egyben szőlősgazdák is.
A feudális viszonyok között is különleges, viszonylag szabad jogállású hegyközség a szőlőbirtokosok önkormányzati jellegű intézménye volt. A szentgyörgyvári hegyközség első rendtartását 1753-ból ismerjük. Az évente esedékes hegyvámot Szentgyörgyváron mindig természetben szedték be. Az ún. hegyvámbor az uradalmi kocsmákba került, a szőlősgazdák pedig saját borukat Szent Mihály-naptól Szent György-napig mérhették maguk ki.
[image: ][image: ]A szőlőhegy egyik ritkasága, a sok évszázados öreg gesztenyefa. A monda szerint amikor  a várat innét lőtték a törökök, ez a fa már akkor is megvolt. Állítólag a törökfutáskor akkora árvíz keletkezett, hogy egészen az öreg gesztenyefáig ért. Az árvíz hozta magával a fán látható keresztet, amit a gesztenyefa ágai fogtak föl. Sajnos a fa egyik része már korábban elszáradt, de volt egy oldal sarja, ami az öregek visszaemlékezése szerint legalább száz éves lehetett. A fa teljesen kiszáradt. A nyolc méteres kerületével a megye egyik legnagyobb gesztenyefája volt.
 Itt szoktuk tartani az Orbán napi ünnepséget, ami korábban két napos volt.Az ünnepséget a Szent Orbán napi hegyi mise és aszobor áldása jellemezte. A település lakói összegyűltek a boros pincéknél és kedves műsorokkal, vásárokkal ünnepeltek.
Szent Orbán kultusza különösen a szőlő és bortermelő vidékeken él élénken.Szent Orbán a szőlőtermesztők s egyben a kádárok és kocsmárosok patrónusa. Miután ezen a május végi napon gyakran vannak nagy fagyok, Orbánt is a fagyosszentek közé sorolják.
Minden éven megrendezzük a Márton-napi Vigasságokat, melynek nagy sikere van közösségünkben. Ilyenkor felelevenítjük a Márton-napi hagyományokat.Márton napja a karácsony előtti 40 napos böjt előtti utolsó ünnepnap, ezért ezen a napon rendszeresek voltak a lakomák, bálok, vásárok. Ilyenkor nagy evés-ivást rendeztek, hogy a következő esztendőben is bőven legyen mit fogyasztani. A lakmározásnak kedvezett az is, hogy a hagyomány szerint ilyenkor nem volt szabad takarítani, mosni, teregetni, mert ez a jószág pusztulását okozta. Novemberben már le lehet vágni a tömött libát, ezért a Márton-napi ételek jellemzően libafogások, így például libaleves, libasült párolt káposztával és zsemle- vagy burgonyagombóccal, mert a rigmus szerint: „Aki Márton napon libát nem eszik, egész éven át éhezik”. Szokás volt, hogy a liba húsából, különösen a hátsó részéből, küldenek a papnak is, innen ered a „püspökfalat” kifejezés.
A Márton-napi lúdvacsora után „Márton poharával”, vagyis a novemberre éppen kiforrott újborral szokás koccintani. Úgy tartották, a minél több ivással egyre több erőt és egészséget töltenek magukba. A bor és a liba néha össze is kapcsolódott, német nyelvterületen a 12. században a Márton-napi ludat „szüreti vagy préslibának” is nevezték.
A Márton-napi népszokások egyrészt az év végéhez, a mezőgazdasági munkák befejeződéséhez, illetve az advent közeledtéhez kötődnek, másrészt ahhoz a legendához, amely szerint Szent Márton egy libaólban próbált elrejtőzni, amikor püspökké akarták megválasztani, de a ludak elárulták gágogásukkal.
[image: ]Vince napjának időjárásából a vincellérek, borászok az őszi szőlőtermésre következtettek. Ezen a napon kimentek a szőlőbe, a fagyott szőlőből egy darabot levágtak, ez nevezzük Vince vesszőnek. Ezt otthon vízbe tették és hajtásaiból jósoltak az az évi szőlőtermésre. Nagyon nagy hidegben a rügyek elfagynak és így kis sem hajtanak. A népi időjóslás alapján „Ha Ágnes hideg, engesztel Vince, hogy teljék a pince.” Általában január idusán a nagy hidegek megszűnnek, és felmelegedés következik be, ezért mondja a móka, ha megcsordul a Vince, tele lesz a pince.”
A szőlőgazdák Vincét ősidőktől kezdve úgy tisztelték, mint aki legyőzi a tél sötét hatalmát és előkészíti a lassan közeledő tavasz útját. Elterjedt szokás volt az is, hogy a szőlőterület széleit szentelt borral vagy szentelt vízzel locsolják meg. Babonás fortélyokat is bevetettek, például a szőlősorok végére kolbászt, disznósajtot kötöttek, ezzel ösztönözve a szőlő fürtöket a növekedésre.
Csillag alakú magtár:
A szentgyörgyvári Oltay birtokon a kastély köré szerveződött a kisipari ellátás. Kovács- és bognár műhely valamint a gépek és kocsik tárolása. A terményt két magtár egy nagy góré és silók fogadták be.

Nemestóthy kápolna:
[image: ]Az elkerülő út mentén áll Nemestóthy Szabó Lajos családjának mostanra szépen rendbe hozott mauzóleuma. 
Széchenyi 1860-ban meghalt, a szentgyörgyvári uradalom fiára  Ödönre szállt. Ő azonban nem-igen foglalkozott gazdálkodással így 1874-ben eladta vagyonát  és Törökországba települt át.
[image: ] A vevő Oltay Sándor volt, akinek később osztozkodnia kellett a Nemestóthy családdal.
Nemestóthy Szabó Lajos Keszthelyen született. Előbb kisebb területeken gazdálkodott majd idővel nemesek lettek, saját címerük is volt. 
Az épület a család temetkezési kápolnája volt az 1900-as évek elején. Az 1934-ben átadott és felszentelt kriptatemplomban a hetvenes években még miséztek.
A kápolna 1926-ban épült Hajas István terve alapján, Tomsics Miklós kivitelezésében. Az alsó szinten 32 sírhely van. A felső szint a kápolna. A sírhely rész be lett falazva. Teljesen megrongálták. Jelenleg üres. Névadója Árpádházi Szent Erzsébet.
[image: ]






[image: ]Grillázstorta:
Mátyás király óta az esküvői asztalok méltó dísze a grillázstorta. A hagyomány szerint a grillázs a vőlegény tortája és ahány darabba töri a fiatal pár annyi boldog évet maradnak együtt. Tehát szerencsehozóként is működik, hisz ki ne emlékezne például a szilveszteri grillázs malackákra. A Grillázs Torta azért VŐLEGÉNYTORTA, mert keményebb, mint a piskótás menyasszonyi torta. Magyarországon a grillázs orvosságként jelent meg. A népi gyógyászatban köhögésre, torokfájás ellen használták.
Településünkön elképzelhetetlen volt egy-egy lakodalom vagy keresztelő grillázs vagy más néven pirított dió torta nélkül.
[image: ]Készítettek első áldozásra, bérmálásra, húsvétra és évfordulókra is csodaszép cukormázzal megfestett kosarakat, szíveket, hintót, galambokat vagy épp húsvéti bárányokat. 
A szentgyörgyváriak máig szeretik a süteményeket. A vertperec, jég- vagy cukorperec régen kemencében készült. Előbbit előbb kifőzték, tejszínbe mártották és a kemence föggyén, az utóbbit tepsiben sütötték. Lakodalomkor a vőfélyek pintesüvegből borral kínálgatták a férfiakat. Az üveg nyakát jégperec díszítette.
Kedvelt tésztaféle diós, mákos, csokoládés „kugli” (kuglóf), a diótorta gyakran művészi elkészítését pedig a legügyesebb asszonyok vállalják.

